

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2022 година***

***С к о п ј е***

***ЗАПИСНИК***

***од Сто и триесеттата******седница на Управниот одбор на***

***Фондот за здравствено осигурување на Република Северна Македонија,***

*одржана на 15 ноември 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *проф. д-р Јадранка Дабовиќ Анастасовска, претставник на осигурениците   – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Јасминка Смилевска, директор на правниот сектор (учествуваше во работата по точката 6 од дневниот ред);*
* *Елена Тулевска, член на Комисијата за ортопедски и други помагала на Фондот (учествуваше во работата по точката 5 од дневниот ред);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Утврди дека се присутни шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Предлог за овластување лице од редот на секторските директори на местото на директорката Магдалена Филиповска Грашкоска во постапката за јавна набавка на Услуги за фиксна телефонија и интернет, поради можност за судир на интереси;*
2. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*

# Предлог за донесување на Одлука за изменување на одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2022 година;

1. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2022 година;*

# Предлог за донесување на Одлука за склучување договор за издавање на ортопедски и други помагала и на Одлука за склучување анекс на договор за издавање на ортопедски и други помагала;

1. *Предлог за донесување на Правилник за изменување и дополнување на правилникот за содржината и начинот на остварувањето на правата и обврските од задолжителното здравствено осигурување;*
2. *Предлог за донесување на Одлука за утврдување предлог референтни цени на лекови кои паѓаат на товар на Фондот;*
3. *Предлог за изменување на Планот за јавни набавки на Фондот за 2022 година;*
4. *Предлог за изменување на Одлуката за утврдување максимален број на здравствени услуги – поставување уред за механичка циркулаторна потпора (VAD и BVAD) кои здравствените установи ќе можат да ги извршуваат во 2022 година;*

# Разно.

*Потоа праша дали има предлози за дополнување на дневниот ред.*

*Директорката Филиповска Грашкоска побара Предлогот за донесување на Одлука за утврдување предлог референтни цени на лекови кои паѓаат на товар на Фондот од точката 7 да не се разгледува на оваа седница. Тоа од причина што во подготовка е нов правилник за референтните цени на лековите. Поради тоа, најдобро е првин да се донесе правилникот па врз основа на неговите одредби да се донесе одлука за референтни цени на лекови. Доколку во наредниот период не биде донесен новиот правилник, предлогот од точка 7 може да се стави на дневен ред на некоја од следните седници пред крајот на годината и со тоа да се изврши законската обврска за ревидирање на референтните цени во текот на годината.*

*Тања Дејаноска побара на дневниот ред да бидат вклучени и точките за висината на капитацијата на избраните лекари, за плаќањето на стоматолозите специјалисти, за состојбата со операциите на катаракта и за рецептите кои Фондот не им ги признава на аптеките. Сите овие точки се отворени на претходни седници но во врска со нив не се донесени конкретни одлуки.*

*Во однос на рецептите, директорката Филиповска Грашкоска наведе дека на таа тема се подготвува опсежна информација која ќе биде претставена на Управниот одбор во наредниот месец. Од таа причина, побара за рецептите да се дискутира кога ќе биде подготвена информацијата.*

*По ова, прифаќајки ги предлозите на директорката Филиповска Грашкоска и на Тања Дејаноска, Управниот одбор за Сто и триесеттата седница едногласно го утврди следниот*

***Д Н Е В Е Н Р Е Д***

1. *Предлог за овластување лице од редот на секторските директори на местото на директорката Магдалена Филиповска Грашкоска во постапката за јавна набавка на Услуги за фиксна телефонија и интернет, поради можност за судир на интереси;*
2. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*

# Предлог за донесување на Одлука за изменување на одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2022 година;

1. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2022 година;*

# Предлог за донесување на Одлука за склучување договор за издавање на ортопедски и други помагала и на Одлука за склучување анекс на договор за издавање на ортопедски и други помагала;

1. *Предлог за донесување на Правилник за изменување и дополнување на правилникот за содржината и начинот на остварувањето на правата и обврските од задолжителното здравствено осигурување;*
2. *Предлог за изменување на Планот за јавни набавки на Фондот за 2022 година;*
3. *Предлог за изменување на Одлуката за утврдување максимален број на здравствени услуги – поставување уред за механичка циркулаторна потпора (VAD и BVAD) кои здравствените установи ќе можат да ги извршуваат во 2022 година;*
4. *Вредноста на поенот во примарната здравствена заштита;*
5. *Цени за услугите на стоматолозите специјалисти;*
6. *Состојбата со операциите на катаракта;*

# Разно.

*Потоа се пристапи кон разгледување на точките на дневниот ред.*

***ТОЧКА 1 -*** *Предлог за овластување лице од редот на секторските директори на местото на директорката Магдалена Филиповска Грашкоска во постапката за јавна набавка на Услуги за фиксна телефонија и интернет, поради можност за судир на интереси*

*Во рамките на првата точка на дневниот ред, врз основа на барањето за изземање од постапката за јавна набавка на Услуги за фиксна телефонија и интернет, поднесено од директорката Филиповска Грашкоска поради можен судир на интереси, Управниот одбор едногласно донесе*

***Овластување*** *за директорот на Секторот за контрола – Цвете Серафимоски, на местото на директорката Филиповска Грашкоска, да ги потпишува актите кои произлегуваат од постапката за јавна набавка на услуги за фиксна телефонија и интернет.*

***ТОЧКА 2 -*** *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година*

*Во рамките на втората точка на дневниот ред, Управниот одбор по куса дискусија, врз основа на предлогот содржан во работните материјали, едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2022 година***

*со која договорниот надоместок на Клиничката болница Штип се зголеми за 20 милиони денари, средства кои како условен буџет се наменети за поправка на три апарати.*

# **ТОЧКА 3 -** Предлог за донесување на Одлука за изменување на одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2022 година

*По објаснувањето на директорката Филиповска Грашкоска, во која ја наведе основата за промена на висината на договорниот надоместок за две здравствени установи, Управниот одбор едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се утврди нова висина на договорниот надоместок за една здравствена установа со која бил раскинат договорот, и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се утврди нова висина на договорниот надоместок за една здравствена установа со која Фондот склучил анекс на договорот за вклучување уште еден дополнителен тим.*

***ТОЧКА 4 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2022 година*

*И во рамките на четвртата точка од дневниот ред, откако директорката Филиповска Грашкоска ја објасни основата на предлогот, Управниот одбор едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2022 година***

*со која се утврди нова висина на договорниот надоместок за една здравствена установа со која Фондот склучил анекс на договорот за вклучување уште еден дополнителен тим.*

***ТОЧКА 5 -*** *Предлог за донесување на Одлука за склучување договор за издавање на ортопедски и други помагала и на Одлука за склучување анекс на договор за издавање на ортопедски и други помагала*

*За петтата точка на дневниот ред, објаснување даде Елена Тулевска, член на комисијата за ортопедски и други помагала на Фондот. Во излагањето ја објасни работата на комисијата во врска со барањата согласно со кои е подготвен предлогот и наведе дека комисијата утврдила дека подносителите на барањата ги исполниле условите за склучување на договор, односно на анекс на договорот за издавање на ортопедски и други помагала. Во таа смисла е и даден предлог за донесување на две одлуки кои се однесуваат на вкупно седум аптеки и трговски друштва, од кои со две треба да се склучи договор а со пет анекс на договор.*

*По објаснувањето и кусата дискусија на членовите на Управниот одбор што следеше, се пристапи кон гласање за предлогот.*

*За донесување на Одлуката гласаа Дејан Николовски, Арбен Љабеништа, Љубиша Каранфиловски, Димитар Димитриевски и Маја Ковачева, додека Тања Дејаноска се изјасни воздржана.*

*На тој начин, Управниот одбор со мнозинство на гласови донесе*

***Одлука***

***за склучување договор за издавање на ортопедски и други помагала***

*со која по барањата на два правни субјекти се одлучи да се склучат договори за издавање на ортопедски и други помагала, и*

***Одлука***

***за склучување анекс на договор за издавање на ортопедски и други помагала***

*со која по барањата на пет правни субјекти се одлучи да се склучат анекси на договорите за издавање на ортопедски и други помагала.*

***ТОЧКА 6 -*** *Предлог за донесување на Правилник за изменување и дополнување на правилникот за содржината и начинот на остварувањето на правата и обврските од задолжителното здравствено осигурување*

*Предлогот од точката 6 го објасни Јасминка Смилевска, објаснувајќи ги одделните новини. Наведе дека со измените се овозможува целосно електронско креирање на изјавата за избор односно промена на избраниот лекар – ИЛ1 образецот, при што автоматски ќе се креира серискиот број на образецот. Со тоа, во процесот на избор или промена нема да има потреба хартиени обрасци да се доставуваат во Фондот а ќе постои обврска еден испечатен примерок од изјавата за избор, своерачно потпишан од осигуреното лице и избраниот лекар, како доказ да се чува во здравствениот картон на осигуреното лице. Друга измена опфатена со предлогот е во однос на бројот на промени на избран лекар што осигуреникот може да ги изврши во текот на годината. Имено, се предвидува ограничувањето на две промени да се однесува само на промените извршени по волја на осигуреникот, додека промените од причини како што се престанок на работата на избраниот лекар, но и промената на местото на живеење односно на работа, како и при избор на лекар на лицата кои се сместуваат во установи за грижа на немоќни лица, ограничувањето нема да се применува.*

*По објаснувањето, дискутираа членовите на Управниот одбор при што поставуваа прашања за практичната примена на предложените промени во конкретни ситуации од работењето на аптеките и другите здравствени установи, на кои одоговори и дополнителни објаснувања даваше Јасминка Смилевска.*

*По исцрпувањето на дискусијата, Управниот одбор едногласно го донесе предложениот*

***Правилник***

***за изменување и дополнување на правилникот за содржината и начинот на остварувањето на правата и обврските од задолжителното здравствено осигурување***

*со кој се извршија предложените измени што се однесуваат на начинот на избор на избран лекар.*

***ТОЧКА 7 -*** *Предлог за изменување на Планот за јавни набавки на Фондот за 2022 година*

*Предлогот го објасни директорката Филиповска Грашкоска наведувајќи дека се предлага промена на називот на една постапка и тоа на постапката за јавна набавка на услуги за ревизија и препораки за креирање на ИТ безбедносна политика, управување со софтверски решенија и бизнис континуитет на секторот за информатика. Со промената ќе се појасни опфатот на постапката, односно дека Фондот има потреба од препораки но и од изработка на деловни процедури за креирање на ИТ безбедносна политика, управување со софтверски решенија и бизнис континуитет на секторот за информатика.*

*По објаснувањето, Управниот одбор без дискусија, едногласно ја донесе предложената*

***Одлука***

***за изменување на Планот за јавни набавки за 2022 година***

***на Фондот за здравствено осигурување на Република Северна Македонија***

*со која се изврши промена на називот на постапката за јавна набавка на услуги за ревизија и препораки за креирање на ИТ безбедносна политика, управување со софтверски решенија и бизнис континуитет на секторот за информатика.*

***ТОЧКА 8 -*** *Предлог за изменување на Одлуката за утврдување максимален број на здравствени услуги – поставување уред за механичка циркулаторна потпора (VAD и BVAD) кои здравствените установи ќе можат да ги извршуваат во 2022 година*

*Директорката Филиповска Грашкоска објасни дека врз основа на барањето на Универзитетската клиника за државна кардиохирургија, се предлага да се измени одлуката со која е утврдено колку услуги на поставување уред за механичка циркулаторна потпора (VAD и BVAD) ќе може да изврши во 2022 година. Оваа одлука беше донесена во декември 2021 година и со неа се утврди дека Универзитетската клиника за државна кардиохирургија може да изврши десет здравствени услуги - Вградување на помошен уред за поддршка на срцевата работа (VAD - ventricular assist device) и една здравствена услуга - Вградување на помошен уред за поддршка на срцевата работа – двострана - (BiVAD - biventricular assist device). Бидејќи веќе е вграден единствениот предвиден BiVAD а не се вградени сите десет VAD, побарано е да се заменат два VAD уреди со уште еден BiVAD од кој во моментов има итна потреба еден пациент.*

*По објаснувањето и кусата дискусија што следеше, Управниот одбор едногласно донесе*

***Одлука***

***за изменување на Одлуката за утврдување на максимален број на здравствени услуги – поставување на уред за механичка циркулаторна потпора (VAD и BVAD) кои здравствените установи ќе може да ги извршуваат во 2022 година***

*со која утврдениот број на услуги Вградување на помошен уред за поддршка на срцевата работа VAD и BiVAD беше променет во согласност со предлогот.*

***ТОЧКА 9 –*** *Вредноста на поенот во примарната здравствена заштита*

*Во рамките на точката 9 од дневниот ред, Управниот одбор дискутираше за вредноста на поенот во примарната здравствена заштита, односно за барањата на лекарите од примарната здравствена заштита за зголемување на вредноста и активностите на Фондот за тоа прашање.*

*Во рамките на дискусијата по точката Тања Дејаноска истакна дека барањето за зголемување е актуелно веќе цела година а сеуште не е дојдено до резултат. Од друга страна, кога станува збор за барањата на средства од јавните здравствени установи, веднаш се наоѓаат средства.*

*Директорката Филиповска Грашкоска истакна дека, како што беше заклучено на поранешни седници на Управниот одбор, Фондот преку буџетскиот циркулар побара во државниот буџет да се обезбедат средства за зголемување на вредноста на поенот во примарната здравствена заштита. Тие средства ќе бидат предвидени во буџетот за следната година, така што по усвојувањето на буџетот, Управниот одбор ќе може да ги донесе одлуките за утврдување на нова вредност на поенот во примарната здравствена заштита за општа медицина, гинекологија и стоматологија.*

*Дејан Николовски истакна дека, менаџментот на Фондот во текот на годината вложи напори да се излезе во пресрет на барањата за зголемување на вредноста на поенот, односно да се обезбедат средства за таа намена и дека тоа наскоро ќе даде резултат.*

*Во продолжение на дискусијата Љубиша Каранфиловски зборуваше за плаќањето на здравствените работници во јавните здравствени установи кои имаат право и на зголемување кога извршуваат дежурства, додека Маја Ковачева се осврна на работењето на аптеките, истакнувајќи дека тие имаат мала заработка а големи трошоци за работењето, поради што бараат нов систем на плаќање кој би опфатил и задржување на учеството во цената на лековите што го плаќаат осигурените лица.*

***ТОЧКА 10 –*** *Цени за услугите на стоматолозите специјалисти*

*Во рамките на точката 10, директорката Филиповска Грашкоска извести дека во однос на цените на услугите на стоматолозите специјалисти, Фондот во наредниот период ќе работи на таа проблематика и дека се планира во новата година да се започне со формирање нови цени кои ќе бидат предложени за усвојување од Управниот одбор.*

***ТОЧКА 11 –*** *Состојба со операциите на катаракта*

*Во рамките на дискусијата по точката 11, прв дискутираше Димитар Димитриевски, укажувајќи дека за операција на катаракта осигурените лица чекаат по година дена. Оваа состојба е неприфатлива, првин затоа што лицата кои имаат потреба од таква операција имаат нарушен квалитет на живот и второ затоа што во здравството има капацитет за реализирање повеќе операции, со што времето на чекање би можело драстично да се намали. Додаде и дека проблемот е уште поголем, ако се земе во вид фактот дека многумина, не можејќи да чекаат толку долго, се решаваат од свој џеб да платат за операција на која имаат право на товар на Фондот. За да добие претстава за димензиите на проблемот, Фондот треба да ги има во вид и тие осигуреници, иако не може да се дојде до точен податок колкав е нивниот број, бидејќи Фондот добива податоци само за операциите извршени на негов товар.*

*Потоа Тања Дејаноска потсети дека кога пред извесно време Управниот одбор дискутираше за овој проблем, имаше расположение кај приватните болници кои извршуваат операции на катаракта, во еден период да даваат повеќе такви услуги за да се излезе во пресрет на потребите и да се скратат периодите на чекање.*

*Дискусијата по точката заврши со укажување на претседателот Дејан Николовски дека е потребно Фондот да подготви акциски план, со кој одделните здравствени установи ќе бидат обврзани да реализираат одреден број на операции, а доколку тоа не го сторат Фондот да употреби мерки кои ги има на располагање, како намалување на надоместокот.*

*Бидејќи не беа дадени предлози за дискутирање во рамките на точката 12 – Разно, со завршувањето на дискусијата по точката 11, дневниот ред на седницата беше исцрпен и Управниот одбор во 15.40 часот заврши со работата на Сто и триесеттата седница.*

***Записничар, Управен одбор/Bordi drejtues***

 ***Христо Трповски Претседател/Kryetar,***

***D-r Arben Lab*ё*nishta***